《吴郎行赠吴判官转浙藩都事》
明代·王世贞

吴郎醉骂金陵席，骑马却赴通州谪。三载黯淡风尘深，始作江南幕中客。

吴郎濩落偃蹇且莫论，尔是文定尚书孙。书生不及文定世，父老犹传孝皇事。

洛阳长沙初拜相，华容浮梁互相让。九重握手赐颜色，万里君门若咫尺。

是时文定称近臣，深谋密语上所亲。朝集凤池间委佩，即看鱼水更何人。

由来大厦须梁栋，不独文章为世重。鼎湖忽攀龙驭髯，寰海但使苍生恸。

只今相去四十载，万事那期一朝改。玉几沈深北极尊，金鱼寂寞青云在。

呜呼往事生新愁，我歌吴郎双泪流。闻道君王思故剑，莫令衫袖湿江州。

作者简介：王世贞（1526年－1590年）字元美，号凤洲，又号弇州山人，汉族，太仓（今江苏太仓）人，明代文学家、史学家。“后七子”领袖之一。官刑部主事，累官刑部尚书，移疾归，卒赠太子少保。好为古诗文，始于李攀龙主文盟，攀龙死，独主文坛二十年。有《弇山堂别集》、《嘉靖以来首辅传》、《觚不觚录》、《弇州山人四部稿》等。